6.9.2022
SL
Uradni list Evropske unije
C 342/289 četrtek 17. februarja 2022
14. poziva iranske oblasti, naj nemudoma razveljavijo zakon o mladih in zaščiti družine ter zagotovijo dostop do javnih storitev na področju spolnega in reproduktivnega zdravja, vključno z varnimi, zakonitimi, brezplačnimi in visokokakovostnimi storitvami splava v vseh okoliščinah; opozarja, da je dejstvo, da se ženskam ne dovoli splaviti, oblika nasilja na podlagi spola, ki je lahko enakovredna mučenju ali krutemu, nečloveškemu oziroma poniževalnemu ravnanju; ostro obsoja grožnje iranskih oblasti, da bodo za splav naložile smrtno kazen, in jih poziva, naj to določbo nemudoma razveljavijo; poziva EU in države članice, naj sodelujejo z OZN pri natančnem spremljanju novega zakona o mladih in zaščiti družine, njegovega vpliva na smrt mater in razvoja dogodkov v zvezi z uporabo smrtne kazni za splav; 15. poudarja, da državljani Irana s pobudami, ki jih vodijo državljani, dosledno pozivajo k odpravi smrtne kazni ter k prenehanju njene uporabe proti zagovornikom človekovih pravic in njeni nesorazmerni uporabi proti manjšinam; podpira iransko civilno družbo in njena miroljubna prizadevanja za uveljavljanje človekovih pravic; 16. poziva Iran, naj dovoli obiske predstavnikov Sveta OZN za človekove pravice, vključno s posebnim poročevalcem OZN o stanju človekovih pravic v Islamski republiki Iran, in naj polno sodeluje v vseh posebnih postopkih tega organa; 17. poziva EU, naj v dvostranskih odnosih z Iranom opozarja na kršitve človekovih pravic; poziva podpredsednika Komisije/visokega predstavnika Unije za zunanje zadeve in varnostno politiko, naj zagotovi, da bo Evropska služba za zunanje delovanje še naprej opozarjala na vprašanja človekovih pravic v okviru dialoga na visoki ravni med EU in Iranom; ponovno potrjuje, da je spoštovanje človekovih pravic eden osrednjih elementov pri razvoju odnosov med EU in Iranom; 18. pozdravlja dejstvo, da je Svet sprejel globalni režim sankcij EU na področju človekovih pravic (evropski zakon Magnickega) kot pomemben instrument EU za kaznovanje kršiteljev človekovih pravic; poziva, naj se sprejmejo ciljno usmerjeni ukrepi proti iranskim uradnikom, ki so zagrešili hude kršitve človekovih pravic, vključno z usmrtitvami in samovoljnimi pridržanji državljanov z dvojnim državljanstvom in tujih državljanov v Iranu, vključno s sodniki, ki so novinarje, zagovornike človekovih pravic, politične oporečnike in aktiviste obsodili na smrt, in sicer z uporabo sedanjega režima sankcij EU za človekove pravice proti Iranu oziroma globalnega režima sankcij EU na področju človekovih pravic (evropski zakon Magnickega); 19.
meni, da bodo potrebni novi ciljno usmerjeni ukrepi, če iranske oblasti ne bodo izpustile dr.
Ahmadreze Džalalija, kot zahtevajo EU in njene države članice; 20. poudarja destabilizacijsko vlogo, ki jo ima iranski režim v širši regiji, in obsoja dejstvo, da je iranski režim odgovoren za smrt številnih civilistov v Siriji, Jemnu in Iraku; 21. naroči svoji predsednici, naj to resolucijo posreduje Svetu, Komisiji, podpredsedniku Komisije/visokemu predstavniku Unije za zunanje zadeve in varnostno politiko, generalnemu sekretarju OZN, vrhovnemu vodji in predsedniku Islamske republike Iran ter poslancem iranskega parlamenta.